uitentuis: Suid-Afrikaans ... potjie, potbrood en alles
Gedurende die week het die kerk 'n uitreik internasionale ete-aand gereel. Wat beteken, jy stel jou huis oop en hulle stuur mense van ander nasionaliteite na jou toe vir 'n tradisionele ete. Ek moet byvoeg dat ons deel is van 'n internasionale kerk van oor die 40 verskillende nasionaliteite hier in die Moslem-land. Niemand bly hier vir altyd nie, want hier kry mens nie burgerskap nie, dis alles net tydelik en vir werkomstandighede. (Jy kan ook nie hier bly as jy nie werk het nie). Dis 'n lekker gedagte want eendag gaan ons huistoe....
Met die beplanning van "wat gaan ons eet" en "wat is nou eintlik eie aan ons" was dit nogal 'n storie. Die Amerikaners en Britte BBQ (Braai) ook en vir die Arabiere is dit ook tradisioneel. Dan dink mens "bobotie en rys". Eintlik is op "potjie" besluit wat die Engelsmanne sal laat sê "stew" .... maar hulle maak dit nie ín 'n swartpot nie, so hierdie een gaan ons wen.
Ons gaste vir die aand was toe 3 Britte, 1 SAfrikaner wat al jare met 'n Brit getroud is en Ethiopier.
Daar is lekker rondom die potte, Ceres, Appletiser, Grapetiser en selfs SA wyne gekuier.
William het selfs sy Springbok hemp vir die geleentheid aangetrek.
Soos dit is met ons ou landjie, het almal gepraat oor misdaad, skole en veiligheid. Ons het ook oor tradisionele kosse en klere gepraat. Wat is nou eintlik ons tradisionele drag?